skif.bg - С книга и филм - Владимир Чуков: Пишете книги, разпространявайте знание!
Арабистът, университетски преподавател, проф. Владимир Чуков, беше награден от Столичната библиотека като най-четения български учен за 2016 г. Ето какво написа във "Фейсбук":
С гордост искам да ви информирам, че днес бях награден като най-четения български учен за 2016 г. в годишните награди на Столичната библиотека. За пръв път в конкурса е включена анкета за научна и научно-популярна литература, поради многото заявки за ползване на моите книги през годината в библиотеката. Радвам се, че трасирах пътя за оценка на труда на нашата гилдия в рамките на награждаването на хората на духовността, което се провежда вече за трети път. Много съм благодарен на Столичната библиотека, която поощрява хората на перото.
Изключително съм горд, тъй като става въпрос за оценка на хората, на читателите, а не на институциите. За мен това е белег, че хората поощряват моите будителски дейности в една определена област на науката, в която се трудя вече повече от 30 години. Ще продължавам да го правя, независимо от обстоятелствата. Това считам за мой граждански и професионален дълг.
Обръщам се към моите колеги, учените. Пишете книги, разпространявайте знание, тъй като това е нашето призвание. Не чакайте похвала от политиците, едва ли то ще ви вдъхнови. А иначе догодина се надявам да има достоен учен, който да поеме щафетата от мен, въпреки че и аз няма да се отказвам от състезанието. Ръкавицата вече е хвърлена за наградите за 2017 г. На добър път!"